## El Consell autoritza la construcció d’una nova residència per a persones majors dependents a Alacant per 21,1 milions d’euros

*** El projecte, amb un termini d’execució de 24 mesos, situa la Comunitat Valenciana a l’avantguarda amb un model de construcció industrialitzada pioner i innovador que optimitza temps i eficiència
* L’actuació preveu la demolició de l’edifici actual a causa de deficiències estructurals i l’edificació d’un centre de 120 places**

El Ple del Consell ha aprovat l’autorització del contracte administratiu per a la redacció del projecte i l’execució de les obres de la nova residència per a persones majors dependents en la ciutat d’Alacant. El contracte, que es licitarà mitjançant procediment obert i tramitació urgent, compta amb un pressupost total de 21.155.935 euros (IVA inclòs).

L’actuació respon a la necessitat tècnica de demolir l’immoble actual després de detectar-se patologies estructurals, obsolescència de les instal·lacions i greus deficiències funcionals que fan inviable rehabilitar-lo. La substitució per un edifici de nova planta garantix la seguretat i l’adaptació total a la normativa vigent.

**Model de construcció industrialitzada**

La nova residència s’executarà mitjançant construcció industrialitzada, un model de treball innovador i pioner a Espanya. Amb esta iniciativa, la Comunitat Valenciana se situa a l’avantguarda nacional per ser de les primeres autonomies a aplicar este sistema de manera integral en una residència de majors, la qual cosa permet optimitzar els temps i l’eficiència del procés.

A més, atesa la tipologia de la construcció, el Consell ha optat per licitar conjuntament la redacció del projecte bàsic i d’execució, l’estudi de seguretat i salut i la mateixa execució de les obres.

La inversió prevista preveu de manera integral totes les fases necessàries per a posar en marxa el centre, des de la redacció del projecte i els plans d’instal·lacions fins a la demolició de la residència actual —que s’organitzarà en dos fases—, així com la construcció del nou immoble i la remodelació de la urbanització de la parcel·la. Tot això amb un termini total d’execució estimat de 24 mesos.

**Modernització**

La nova infraestructura comptarà amb 120 places. Encara que el centre se situa en la mateixa parcel·la que l’actual, l’obra suposa una renovació integral i modernització de les places existents.

A més, la planificació de l’obra s’ha dissenyat de manera que la parcel·la quede preparada per a la possible construcció d’una segona residència de característiques similars en el futur, per a potenciar així la capacitat assistencial de la zona.

Fecha: 26/12/2025